Akoma

Akoma (, v. keres. Áakʼu) – kaimas (pueblas) Jungtinėse Amerikos Valstijose, vidurio vakarų Naujojoje Meksikoje, 89 km į pietvakarius nuo Albukerkės, Valensijos apygardoje. Gyvenvietė įsikūrusi ant 109 m aukščio smiltainio atlikuonio, pastatyta terasomis iš plaušplyčių ir akmens. Gyventojai nuo seno verčiasi žemės ūkiu (aplinkinėse lygumose) ir keramika.

Manoma, kad Akoma yra seniausiai nuolat gyvenama JAV vieta (nuo X a.). Gyvenvietę 1540 m. aprašė konkistadoras Fransiskas Vaskesas de Koronadas ir įvardijo ją kaip puikiausią gynybinę tvirtovę pasaulyje. 1629–1641 m. pastatyta masyvi Šv. Sebastijono Karaliaus misija. 9 metrų ilgio sijos misijos pastatui atgabentos iš Seboljitos kalnų, stūksančių už 50 km, ir užvilktos į pueblą. Dabar į Akomą veda iškalti laiptai, nutiestas kelias automobiliams.

Akomos pueblas patenka į Akomos indėnų rezervaciją. Vietovės pavadinimas vakarų keresų kalba reiškia „baltojo akmens žmonės“. Už 5 km į šiaurės rytus nuo Akomos stūkso Užburtoji Mesa – 130 m aukščio kitas atlikuonis, indėnų laikomas dievų buveine.

 Taip pat skaitykite 
 Pueblai

 Šaltiniai 

Kategorija:Naujosios Meksikos miestai